Апроч таго, аргкамітэт руху салідарнасці “Разам” прыняў заяву наконт беларусізацыі Еўрапейскага гуманітарнага ўніверсітэту ў Вільні (Літва). У заяве нагадваецца, што 21 сакавіка 2011 года рух прыняў зварот да дэмакратычных партый, грамадскіх аб’яднанняў і ініцыятываў, грамадзянаў Беларусі, кіраўніцтва ЕГУ, Еўракамісіі і Еўрапарламенту пра неабходнасць беларусізацыі ВНУ. “Нягледзячы на тое, што такія ж падыходы выказвалі прадстаўнікі беларускай грамадскасці, у тым ліку старшыня Вярхоўнага Савета Рэспублікі Беларусь у 1991–1994 гадах Станіслаў Шушкевіч, яны не былі ўспрынятыя кіраўніцтвам ЕГУ на чале з былым рэктарам Анатолем Міхайлавым. Такім чынам навучальная ўстанова, выкладанне ў якой вялося пераважна на расійскай мове, пераўтварылася ў частку рэваншысцкага “русского мира”, — адзначаецца ў заяве.